Au nom de notre Seigneur Amen. En l’an de l’incarnacion dicellui courant mil trois cens quatre vins et treze, le sixhième jour du mois de janvier, je Bellot, femme de feu Jehan de Beaulfort, drappier, demorans à Diion, savoir fais à tous ceulx qui verront et oiront ces présentes lettres, que, comme en cas de repeticion du mariage de maistre Girard Bonamy de Passeavant, tonnellier, demorans à Diion, et Odote sa femme, fust baillié par ledit feu Jehan de Beaulfort, en contemplacion dudit mairaige, a ladicte Odote en condicion et manière qui s’en suit, cest à savoir pour elle et ses hoirs procreés et nez de son propre corps, et des hoirs de sez diz hoirs, nez de leurs propres corps en leal mariaige tant seulement, une pièce de vigne contenent deux journaulx et demy, assise au finaige de Diion, en lieu dit en champ Regnault le Grant, entre le Rup de Poilley de costé la vigne Regnault Richier d’une part, et la vigne Terrion le Loiroing d’autre part; comme ce et autres chouses sont plus a plain contenuez es lettres de la dicte donnacion par my lesquelles ces presentes sont enfichées. Anffint est que je ladicte Belot dès maintenent vieulx et me consent, que la dicte pièce de vigne dessus confinée soit mement, quictement, et franchement, senz condicion es aucune, à ladicte Odote perpetuelement au profit delle et de ses hoirs et des aiens cause delle, en temps aavenir, senz avoir aucun recour par moy ou par mes hoirs proffitable ne vaillable a moy ne ames dis hoirs en ladicte vigne, dont dicelle je deveix moy et mes dis hoirs, et en inveix perpetuellement ladicte Odote perpetuellement, pour elle et les siens. Et ce je fais tant en aumentacion et accroissance dudit son mariaige, comme en recompensacion et remuneracion de plusieurs grans aggreables services et curialites, à moy par elle fais, en temps passé, fait encor de jour en jour senz cesser, et espère que encore fera en temps a avenir, senz en avoir encor de moy aucune remuneracion ou proffit aucun. Promettans je, la dicte Bellot, par mon serment pour ce donné corporeiment aux sains evvangilles de Dieu, et soubz l’obligacion de tous mes biens meubles et heritaiges, presents et avenir quelxconques, ce present consentement et chouses avant dictes, avoir et tenir fermes, estables, et aggreables, perpetuellement pour moy et les miens, et non jamais contre icellui ou la teneur de ces presentes lettres, venir, faire, dire, ou consentir; venir en aucune manière en temps à avenir par moy ou par autre taisiblement ou en appertement. En renuncent quant à ce, je la dicte Belote, par mon dit serment, et soubz l’obligacion que dessus, à toutes et singulières exceptions de decepcions, tant de droit comme de fait, et de coustume à ce contrairez, au droit reprovant general renonciation; et à l’observance des chouses dessus dictes, je vieulx estre controincte et executée amffin comme de chouse adiugée par la court Monseigneur le Duc de Bourgongne; à la juridiction et controincte de laquelle court, quant à ce, je submect moy, mes hoirs, et tous mes biens. En tesmoignage de ce, j’ay requis et obtenu le scel de ladicte court estre mis à ces presentes lettres, faictes et passées, en la presence de Jehan le Bon de Diion, clerc coadiuteur du notaire dudit lieu, pour ce mondit seigneur. Présents Anthoine Rbomgnet. Jehan Martin, filz Humbelot Martin de Diion, clercs, et messire Thierry Prongerot de Diion, prestre, tesmoings à ce appelles et requis, l’an et jour dessus dis. — Johannis le Bon.